Къагъэлъэгъуа лIыгъэр ди къуэшхэм ящыгъупщэркъым
Зауэ зращылIа Абхъазым дэIэпыкъун папщIэ езыхэм яфIэфIу абы кIуахэм я махуэу шыщхьэуIум и 14-р а лъахэм къыщалъытэ. Абы теухуауэ гъэ къэси ирагъэкIуэкI хабзэ дауэдапщэхэм хагъэтын мурадкIэ, мы махуэхэм Апсным ирагъэблэгъащ а лъэхъэнэ гущIэгъуншэм Къэбэрдейм икIыу абы япэу нэсауэ щыта цIыху 22-м щыщу псэууэ къэнэжахэр.
Къущхьэ Мухьэмэд, ХъуэкIуэн Заур, Пщынокъуэ Артур, Биданокъуэ Нихьэт, Хьэмгъуокъу Амур сымэ зыхэт гупыр ди республикэм и къалащхьэм щезыгъэ-жьар Абхъазым щызэуахэм я зэгухьэныгъэрщ.
Ди щIалэхэм Апсным къащыпежьащ Абхъазым и ЛIыхъужь, зыхъумэжыныгъэмкIэ министру щыта Сосналы Сулъ-тIан и щхьэгъусэ Любэ. Къыхэгъэщыпхъэщ иужькIэ абхъазхэм къахьа текIуэныгъэм и унэтIакIуэу щыта СулътIан а цIыху 22-м зэрахэтари.
— Сэ гъэ къэс гъуэгу сытемыхьэжыфми, мы щIалэхэр макIуэ, къызэрыддэгуэшэжхэмкIи, дэгъуэу къагъэхьэщIэ, пщIэ къыщыхуащI, — жиIащ ежьэн ипэ дызэпсэлъылIахэм ящыщ Къущхьэ Мухьэмэд. — Дазэрыхуэзэуар, гугъу зэрызедгъэхьар, тщыщ куэдым я щхьэ зэрыщыхалъхьар ди къуэшхэм ящыгъупщэркъыми, абы папщIэ фIыщIэ яхудощI.
ИужькIэ дэ зыхуэдгъэзащ гъуэгу техьахэм яхэт, Тыркум илъэс пщIы бжыгъэ ипэкIэ къикIыжу и Хэку къэзыгъэзэжауэ щыта Биданокъуэ Нихьэт.
— 1992 гъэм, нобэ хуэдэ махуэу, Абхъазым къытеуауэ щытащ. Дэ дыщынэса сыхьэтым ирихьэлIэу, куржыхэм Сочэ лъэныкъуэмкIэ гъунапкъэм къыщегъэжьауэ Гагрэ нэсыху яубыдауэ щытащ, — и гукъэкIыжхэмкIэ къыддогуашэ Нихьэт. — Дихьами, гъуэгум хуиту дыщызэрамыгъакIуэу, адэкIэ-мыдэкIэ къыщыкъуэукIхэу, хуабжьу гугъу драгъэхьащ. Сыт ямыщIами, бийм иубыда гъуэгумкIэ дрикIуэри, Гудаутэрэ Пицундэрэ зыIыгъ абхъазхэм я деж дынэсащ. Тлъэгъуар гъэщIэгъуэн тщыхъуащ: цIыху мин бжыгъэхэр никIукI-къикIукIхэу уэрамхэм дэтт. Бий закъыхуэзыщIам езэуэну жаIэ пэтми, Iэщэ зыIыгъ яхэмыту… Апсныр зэрытар мис апхуэдэ щытыкIэщ, шыщхьэуIум и 14-м и щIыналъэм дыщихьам. АдэкIэ къэхъуам фэ псори фыщыгъуазэщ…
Тхыгъэри сурэтри
КЪУМАХУЭ Аслъэн ейщ.
